b'\n_START_ARTICLE_\nTelesna temperatura\n_START_PARAGRAPH_\nTelesna temperatura je temperatura \xc4\x8dlove\xc5\xa1kega ali \xc5\xbeivalskega organizma. Temperatura se po organizmu spreminja; temperatura sredice imenujemo temperaturo v obmo\xc4\x8dju notranjih organov in je nekoliko vi\xc5\xa1ja kot temperatura pla\xc5\xa1\xc4\x8da - perifernih predelov telesa. Temperatura sredice tudi manj variira in jo merimo predvsem rektalno ali oralno._NEWLINE_Homeotermni oziroma toplokrvni organizmi (sem sodi tudi \xc4\x8dlovek) vzdr\xc5\xbeujejo stalno telesno temperaturo s pomo\xc4\x8djo zapletenih mehanizmov termoregulacije, poikilotermne (hladnokrvne) \xc5\xbeivali pa nimajo konstantne telesne temperature, temve\xc4\x8d je ta odvisna od temperature v okolju._NEWLINE_Pri homeotermnih organizmih imenujemo padec temperature hipotermija, porast le-te pa hipertermija. Hipertermijo, pri kateri je spremenjena nastavitvena to\xc4\x8dka centra v hipotalamusu zaradi razli\xc4\x8dnih bolezenskih dejavnikov, imenujemo vro\xc4\x8dina (febris). Pri visoki povi\xc5\xa1ani temperaturi se pojavi vro\xc4\x8dica, ki jo spremlja slabo po\xc4\x8dutje, ob\xc4\x8dutek vro\xc4\x8dine in pri hudo povi\xc5\xa1ani temperaturi tudi blodnje.\n_START_SECTION_\n\xc4\x8clovek\n_START_PARAGRAPH_\nPri zdravem \xc4\x8dloveku zna\xc5\xa1a normalna telesna temperatura med 35,8 in 37,2 \xc2\xb0C.  Merimo jo zlasti v ustih, pod pazduhu ali v zadnjiku. V slednjem je temperatura za 0,5\xc2\xbaC ve\xc4\x8dja od 37\xc2\xbaC v normalnih okoli\xc5\xa1\xc4\x8dinah, medtem ko so temperature udov in modnika (skrotuma) ni\xc5\xbeje od ostalega telesa; temperatura modnika pri mo\xc5\xa1kih je natan\xc4\x8dno uravnavana na 32\xc2\xbaC zaradi na toploto ob\xc4\x8dutljivih semen\xc4\x8dic (spermijev)._NEWLINE_Tekom dneva telesna temperatura niha; pono\xc4\x8di je ni\xc5\xbeja kot podnevi, pri telesni dejavnosti se povi\xc5\xa1a tudi za 2 stopinji. Dnevno nihanje ka\xc5\xbee tipi\xc4\x8den jutranji minimum in popoldanski maksimum, vendar je maksimum mo\xc4\x8dno odvisen od telesne aktivnosti posameznika. Pri \xc5\xbeenskah niha telesna temperatura tudi glede na menstrualni cikel._NEWLINE_Temperatura nad 40 \xc2\xb0C je lahko \xc5\xbee smrtno nevarna. Zgornja meja pre\xc5\xbeivetja zna\xc5\xa1a 42,8 \xc2\xb0C, spodnja pa 27 \xc2\xb0C.'